Havha Vho Reginah vho ḓo ḓa vha vha na thaidzo zwenezwi vha kha ḓi vha kha muhumbulo wa uri vha nga adzela lagane ḽifhio ḽine ha nga fusha maṱo a Vho Masindi. Thaidzo ndi ya tshithu tshe vha vhona tshi tshi ri fhelele fhasi ha mmbete tshe vha si tou kona u vhona uri ndi tshithu-ḓe. Mufumakadzi avha vho ḓo lwa na mihumbulo ya u ri vha gwadame vha ṱolele uri naa tshithu itsho hu nga vha hu mini. Iṅwe mbilu ya hana vha tshikhou humbula uri arali i ṋowa hafhu zwi nga itea ya vha gomba. Vha tshi kha ḓi ri izwo ndi izwo vha tshi hasha maṱo ngei gondoni ḽine ḽa khou fhira henefho tsini na muḓi wavho vha vhona Vho Mmbulaheni Raphaḓana avha vhane vha ralo u swenda na masosa vha tshi khou fhira. Vho Reginah vho tou pfa ngoho vha tshi tou vha na mashudu a no nga a phele. Mufumakadzi avha a vho ngo tsha vhuya vha tambisa tshifhinga, vho mbo ḓi ima phanḓa ha nnḓu vha vhidzelela. Havha Vho Mmbulaheni zwi mangadzaho ndi zwauri ḓuvha ḽiṅwe na ḽiṅwe vha vha vho kambiwa ngeno vha sa shumi. Vhenevha Vho Mmbulaheni vha na dzina ḽe vha swa vha tshe muṱuku nga nṱhani ha vhuyaḓa nga mme avho Vho Tshinakaho. Vha re Vho Mmbulaheni naho luvalo lwovha lu navhovho sokou fhedza ngauri u si dze muvhidzi ngeno tshivhidzelwa u sa tshi ḓivhi,